Milanová, Natália, ministerka kultúry SR (2021-12-09):
Ďakujem, pán predsedajúci. Vážená pani poslankyňa, veľmi ma teší záujem o cenu vládneho špeciálu pre 21 ľudí do dvoch destinácií, pričom do jednej nelietajú komerčné linky. Tento záujem vnímam ako veľmi úprimný a autentický vo svetle letu premiéra vlády, ktorej ste boli súčasťou, a kde za tento výlet do Drážďan leteckého útvaru ministerstva vnútra vznikli náklady 9 900 eur len za samotné vykonanie letu. Chápem vašu otázku, pretože vy sa sama ste niekoľkokrát navštívili ako ministerka Francúzsko s mimoriadne bohatým štátnickým programom. Za všetky citujme zahraničnú pracovnú cestu z marca 2019, keď na knižný veľtrh vám stačil jeden deň, a nasledovný deň ste sa plne venovali návšteve terasy Trocadéro s výhľadom na Eiffelovu vežu, prezreli ste si Fondation Louis Vuitton, sochu La Défence a výstavy v Centre Pompidou. Ako správa z vašej pracovnej cesty uvádza, so sprievodom ste navštívili viaceré parížske múzeá a galérie so zámerom oboznámiť sa s ich architektúrou, činnosťou a dramaturgiou výstav, ako aj s prácou s verejnosťou v oblasti vizuálneho umenia. Sme radi, že sme vám takto mohli prispieť k celoživotnému vzdelávaniu. A to už ani nebudem rozoberať, že na podpis medzivládnej dohody s Kubou ste tam potrebovali stráviť 8 dní na náklady slovenského ministerstva kultúry. A to ste na túto významnú služobnú cestu nepotrebovali žiadneho odborného zamestnanca ministerstva či inej organizácie. Údajne vám stačil sprievod vášho cteného pána manžela. Vážená pani poslankyňa, určite vás poteší, že o dva týždne podpíšeme program bilaterálnej spolupráce v oblasti kultúry a kreatívneho priemyslu medzi Ministerstvom kultúry Slovenskej republiky a ministerstvom Francúzskej republiky. A teraz vami požadované informácie. Objednal, objednali sme si vládny špeciál od Ministerstva vnútra Slovenskej republiky na cestu do Francúzska v dňoch 30. júna 2021 až 1. júla 2021. Cesta sa uskutočnila do miest Darney, Meudon a Paríž. Dôvodom na uskutočnenie zahraničnej cesty boli slávnostné spomienkové podujatia pri pomníkoch československých vojakov v Darney, slávnostné znovuotvorenie Československého múzea v Darney, slávnostné otvorenie výstavy venovanej Milanovi Rastislavovi Štefánikovi v Meudone. Súčasťou programu zahraničnej cesty bolo aj expertné rokovanie ministerstva kultúry s Ministerstvom kultúry Francúzskej republiky o covidovej pomoci odvetviu kultúrno-kreatívneho priemyslu a pracovné stretnutie s ministerkou kultúry Francúzska Roselyne Bachelot. Na vašu časť otázky, prečo nebol využitý komerčný let, odpovedám nasledovne. Program cesty bol veľmi náročný na časové zosúladenie presunov a stretnutí do dvoch dní. Trasa letu bola nasledovná: 30. 6. Bratislava, odlet 6.30 hod; prílet na letisko Lorraine-Metz-Nancy cca 8.20 hod.; odlet z letiska Lorraine-Metz-Nancy 30. 6. o 16.45 hod.; prílet do Paríža-Orly 17.45 hod.; odlet z Paríža-Orly 1. 7. cca 19.40 hod. Komerčné lety z Viedne do Lorraine-Metz-Nancy nelietajú. Lieta sa s dvoma prestupmi a cesta trvá približne 15 až 16 hodín. Pri použití auta z Paríža by cesta autom z Paríža do Darney a späť trvala podľa premávky na diaľniciach približne 10 až 11 hodín. Z toho dôvodu bolo využitie vládneho špeciálu jediným možným východiskom. Cena za využitie vládneho špeciálu pôvodná bola odhadovaná na 18 500 eur, to dostalo ministerstvo kultúry od leteckého útvaru ministerstva vnútra na základe odhadov dĺžky celkového letu v hodinách. Podľa informácií leteckého útvaru ministerstva vnútra konečnú fakturovanú sumu ovplyvňuje spotreba paliva, ktorá závisí od aktuálnych poveternostných podmienok. Cesty sa zúčastnilo 21 ľudí. Za ministerstvo kultúry: ministerka, generálny riaditeľ Inštitútu kultúrnej politiky, líder koronatímu, hovorkyňa, dve odborné zamestnankyne referátu komunikácie a protokolu, za Slovenské národné múzeum traja ľudia, za Pamiatkový úrad jeden riaditeľ.